
Uznesenie Okresný súd Prievidza v právnej veci žalobcu: GLOBSTAR INVEST LP so sídlom Suite 7014, Margaret Street 6, Newry, County Down BT 34 1DF, Northern Ireland, IČO: NL000773, právne zastúpený Advokátskou kanceláriou JUDr. Peter Erdös s.r.o., so sídlom Bratislava, Radvanská 1, IČO: 52 522 211, proti žalovanému: A. B., nar. XX.XX.XXXX, bytom B., C. XXX/XX, zastúpenému D. B. A., ACIArb, nar. XX.XX.XXXX, bytom E., F. G. XXXX, o určenie, že záložné právo žalovaného neexistuje a o nariadenie neodkladného opatrenia, takto rozhodol: I. Súd konanie z a s t a v u j e . II. Súd z r u š u j e uznesenie Okresného súdu Prievidza zo dňa 4.5.2022 č.k. 11C/11/2022-54 s účinnosťou od právoplatnosti tohto uznesenia. III. Súd žalovanému nárok na náhradu trov konania n e p r i z n á v a . odôvodnenie: 1. Žalobca sa prostredníctvom splnomocneného právneho zástupcu podanou žalobou domáha voči žalovanému o určenie, že záložné právo zriadené na nehnuteľnostiach vo vlastníctve žalobcu, nachádzajúcich sa v k.ú. E., obec E., okres Prievidza, zapísaných na LV č. XXXX, ako pozemky: parc. č. 2289/1, ostatná plocha o výmere 2187 m2, parc. č. 2289/4, ostatná plocha o výmere 22 m2, parc. č. 2289/18, zastavaná plocha a nádvorie o výmere 36 m2, parc. 2290/1, zastavaná plocha a nádvorie o výmere 1625 m2, parc. č. 2292, ostatná plocha o výmere 92 m2 a stavby: garáž súp. č. XXXX na parc. č. 2289/18 a Hotel pod zámkom súp. č. XXXX na parc. 2290/1, na základe zmluvy o zriadení záložného práva zo dňa 15.6.2015 uzatvorenej medzi žalovaným ako záložným veriteľom a obchodnými spoločnosťami BREXTA s. r. o. so sídlom Hurbanovo nám. 2, Bojnice, IČO: 48 111 775 a BETA Group, s.r.o. so sídlom Na Grunte 7/A, Bratislava, IČO: 35 871 377 ako záložnými dlžníkmi, spísanej vo forme notárskej zápisnice N 404/2015, Nz 20721/2015 na Notárskom úrade v Prievidzi pred notárkou JUDr. Eleonórou Kohajdovou, neexistuje, alternatívne, že toto záložné právo je premlčané. 2. Súčasťou žalobného návrhu vo veci samej bol aj návrh žalobcu na nariadenie neodkladného opatrenia, ktorým žiadal, aby súd vydal neodkladné opatrenie, ktorým súd žalovanému uloží povinnosť zdržať sa výkonu záložného práva akoukoľvek formou na základe zmluvy o zriadení záložného práva zo dňa 15.6.2015 uzatvorenej medzi žalovaným ako záložným veriteľom a obchodnými spoločnosťami BREXTA s. r. o. so sídlom Hurbanovo nám. 2, Bojnice, IČO: 48 111 775 a BETA Group, s.r.o. so sídlom Na Grunte 7/A, Bratislava, IČO: 35 871 377 ako záložnými dlžníkmi, spísanej vo forme notárskej zápisnice N 404/2015, Nz 20721/2015 na Notárskom úrade v Prievidzi pred notárkou JUDr. Eleonórou Kohajdovou, k nehnuteľnostiam v k.ú. E., obec E., okres Prievidza, zapísaným na LV č. XXXX, a to pozemkom: parc. č. 2289/1, ostatná plocha o výmere 2187 m2, parc. č. 2289/4, ostatná plocha o výmere 22 m2, parc. č. 2289/18, zastavaná plocha a nádvorie o výmere 36m2, parc. 2290/1, zastavaná plocha a nádvorie o výmere 1625 m2, parc. č. 2292, ostatná plocha o výmere 92 m2 a stavbám: garáž súp. č. XXXX
na parc. č. 2289/18 a Hotel pod zámkom súp. č. XXXX na parc. 2290/1 a to až do právoplatného skončenia konania vedeného na Okresnom súde Prievidza pod sp.zn. 11C/11/2022. Uznesením č.k. 11C/11/2022-54 zo dňa 4.5.2022 súd prvej inštancie nariadil neodkladné opatrenie v zmysle návrhu žalobcu. 3. Dňa 23.06.2023 doručil žalobca súdu podanie označené ako Námietka neexistencie procesnej a vecnej legitimácie a návrh na zastavenie konania sp. zn. 11C/11/2022 podľa § 62 CSP, ku ktorému pripojil listiny v anglickom jazyku, ktoré následne boli znalcom Mgr. Marianom Dolinským pribratým uznesením č.k. 11C/11/2022-255 zo dňa 29.06.2023 preložené z anglického jazyka do jazyka slovenského, a zároveň navrhol, aby súd konanie sp. zn. 11C/11/2022 o určenie že záložné právo zriadené na nehnuteľnostiach vo vlastníctve žalobcu, nachádzajúcich sa v k.ú. E., obec E., okres Prievidza, zapísaných na LV č. XXXX, ako pozemky: parc. č. 2289/1, ostatná plocha o výmere 2187 m2, parc. č. 2289/4, ostatná plocha o výmere 22 m2, parc. č. 2289/18, zastavaná plocha a nádvorie o výmere 36 m2, parc. 2290/1, zastavaná plocha a nádvorie o výmere 1625 m2, parc. č. 2292, ostatná plocha o výmere 92 m2 a stavby: garáž súp. č. XXXX na parc. č. 2289/18 a Hotel pod zámkom súp. č. XXXX na parc. 2290/1, na základe zmluvy o zriadení záložného práva zo dňa 15.6.2015 uzatvorenej medzi žalovaným ako záložným veriteľom a obchodnými spoločnosťami BREXTA s. r. o. so sídlom Hurbanovo nám. 2, Bojnice, IČO: 48 111 775 a BETA Group, s.r.o. so sídlom Na Grunte 7/A, Bratislava, IČO: 35 871 377 ako záložnými dlžníkmi, spísanej vo forme notárskej zápisnice N 404/2015, Nz 20721/2015 na Notárskom úrade v Prievidzi pred notárkou JUDr. Eleonórou Kohajdovou, neexistuje, a konanie zastavil. Ako dôvod uviedol, že žalobca GLOBSTAR INVEST LP, je partnerstvom s ručením obmedzeným, registrovaným podľa britského zákona o partnerstvách s obmedzeným ručením z r. 1907. Podľa predmetného certifikátu, registrátor spoločností pre Severné Írsko vydaním certifikátu potvrdzuje, že GLOBSTAR INVEST LP, je registrovaná podľa Partnership Act 1907. Podľa tohto britského zákona, ktorý je štatutárnym zákonom pre všetky limitované partnerstvá okrem partnerstiev zaregistrovaných podľa Limited Liability Partnership Act (čo je odlišná právna forma s právnou subjektivitou) je limited partneship obdobnou našej komanditnej spoločnosti, majúc generálneho partnera (kvázi-komplementár) ktorý partnerstvo môže zaväzovať svojimi úkonmi a za záväzky takto prevzaté v plnom rozsahu zodpovedá, a limitovaného partnera (kvázi – komanditista), ktorý za záväzky zodpovedá iba v rozsahu splateného vkladu ale partnerstvo svojimi úkonmi zaväzovať nemôže. Že skutočne ide v prípade žalobcu o partnerstvo, ktoré je registrované podľa Partnership Act 1907 je zrejmé ako z použitého registračného formulára, tak aj z jeho vlastných dokladov, vrátane jeho generálnej plnej moci podpísanej generálnym partnerom LUPINE LOGISTICS LTD. Ďalej uvádza, že dôležitým a podstatným rozdielom medzi britským LP a slovenskou komanditnou spoločnosťou je, že limitované partnerstvá podľa britského zákona sa členia na dve skupiny právnej oblasti. Tie ktoré sú registrované v Anglicku, Walese a Severnom Írsku, nemajú právnu subjektivitu. Ich postavenie, napriek registrácií v registri spoločností je faktické postavenie obchodného partnerstva, avšak zákon určuje, že jedine limitované partnerstvo registrované v Škótsku disponuje právnou subjektivitou. Uvádza, že na základe uvedených skutočností je nesporné, že partnerstvo s ručením obmedzeným podľa britského práva (okrem práva škótskeho) nemá právnu subjektivitu. Nedostatok právnej subjektivity výslovne vyplýva z čl. 4 ods. 1 Zákona o partnerstvách 1890, z čl. 4, ods. 2 (a contrario keďže iba škótske LP majú právnu subjektivitu), ale napokon aj z ustanovení o spôsobe konania, keďže generálny partner zaväzuje v konaní úkonmi ,,firmu“ ktorá nie je právnickou osobou, teda priamo oboch spoločníkov, seba v rozsahu neobmedzenom a svojho partnera s obmedzeným ručením v rozsahu jeho vkladu. Podporne žalovaný cituje PARTNERSHIP LAW: Joint Consultantion Paper vytvorený a publikovaný v r. 2000 Law Commission for England and Wales severné Írsko je pritom súčasťou právnej oblasti Anglicka a Walesu, kde od roku 2009 plne platí súčasné znenie Limited Partnership Act 1907 vrátane odkazov Partnership Act 1890 (na základe paragrafu 1286 Company Act 2006, dostupný na lawcom.gov.uk a scotlawcom.gov.uk). Žalovaný uvádza, že žalobca nedisponuje s právnou subjektivitou (sám si pritom pre svoju registráciu a podnikanie zvolil povahu subjektu bez právnej subjektivity, registráciou ako Limited Liability Partnership podľa zákona z roku 2006, alebo niektorej inkorporovanej spoločnosti podľa Company Act 2006 alebo ak podľa Limited Partnership Act 1907 potom s jej registráciou v Škótsku. Súčasťou tohto podania bol aj návrh na zrušenie neodkladného opatrenia. 4. Krajský súd v Trenčíne uznesením č.k. 11Co/14/2024-753 zo dňa 23.04.2024 právoplatným dňa 27.5.2024 uložil tunajšiemu súdu, aby sa zaoberal odvolacou námietkou žalovaného o procesnej subjektivite žalobcu t.j. či v žalobe ako žalobca označený subjekt má spôsobilosť byť stranou sporu.
5. Podľa § 21 ods. 1, 2 Obchodného zákonníka zahraničné osoby môžu podnikať na území Slovenskej republiky za rovnakých podmienok a v rovnakom rozsahu ako slovenské osoby, pokiaľ zo zákona nevyplýva niečo iné. Zahraničnou osobou sa na účely tohto zákona rozumie fyzická osoba s bydliskom alebo právnická osoba so sídlom mimo územia Slovenskej republiky. Slovenskou právnickou osobou na účely tohto zákona rozumie právnická osoba so sídlom na území Slovenskej republiky. 6. Podľa § 22 Obchodného zákonníka právnu spôsobilosť, ktorú má iná než zahraničná fyzická osoba podľa právneho poriadku, podľa ktorého bola založená, má takisto v oblasti slovenského právneho poriadku. Právnym poriadkom, podľa ktorého bola táto osoba založená, sa spravujú aj jej vnútorné právne pomery a ručenie členov alebo spoločníkov za jej záväzky. 7. Podľa § 23 Obchodného zákonníka zahraničné osoby, ktoré majú právo podnikať v zahraničí, sa pokladajú za podnikateľa podľa tohto zákona. 8. Podľa čl. 4 ods. 1, 2 Zákona o komanditných spoločnostiach z roku 1907 (zákon o komanditnej spoločnosti z roku 1907) komanditná spoločnosť sa vytvára spôsobom a podľa podmienok, ktoré tento zákon poskytuje. Komanditná spoločnosť musí obsahovať jednu alebo viac osôb, ktorí sa nazývajú komplementári (spoločníci s neobmedzeným ručením), ktorí ručia za všetky dlhy a záväzky spoločnosti a jednu alebo viac osôb, ktoré sa nazývajú komanditisti (spoločníci s obmedzeným ručením). 9. Podľa čl. 7 Zákona o komanditných spoločnostiach z roku 1907 (Limited Partnership Act 1907) s ohľadom na ustanovenia tohto zákona, zákona o obchodných združeniach z roku 1890 (Partnership Act 1890) a pravidlá spravodlivosti (ekvity) a zvykového práva týkajúce sa obchodných združení, s výnimkou pokiaľ sú v rozpore s výslovnými ustanoveniami posledného menovaného zákona, platia aj pre komanditné spoločnosti. 10. Podľa čl. 4 ods. 1, 2 Zákona o obchodných združeniach z roku 1890 (Partnership Act) osoby, ktoré medzi sebou založili obchodné združenie, na účely tohto zákona sa nazývajú spoločne spoločnosť a názov, pod ktorým vykonávajú svoju podnikateľskú činnosť, sa nazýva názov firmy. V Škótsku je firma právnickou osobou odlišnou od obchodných partnerov, z ktorých sa skladá, avšak individuálny obchodný partner môže čeliť obvineniam na základe dekrétu alebo z dôvodu náležitej starostlivosti namierenej proti firme, ako aj zaplatenie dlhov, má nárok na pre ratâ úľavu od firmy a jej ostatných členov. 11. Podľa čl. 4 ods. 3 Zákona o obchodných združeniach z roku 1890 (Partnership Act), ktorý bol vložený do čl. 4 cit. zákona dňa 26.10.2023 a je dostupný na internetovej stránke www.legislation.gov.uk in relation to limited partnership registered under the Limited Partnerships Act 1907, subsecion (2) applies only if the limited partnership was registered by the registrar for Scotland, t.j. vo vzťahu ku komanditnej spoločnosti registrovanej podľa zákona o komanditných partnerstvách z roku 1907 sa pododdiel (2) uplatňuje iba vtedy, ak bola komanditná spoločnosť zaregistrovaná registrátorom pre Škótsko. 12. Podľa § 161 ods. 1, 2 Civilného sporového poriadku (ďalej len „CSP“), ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len "procesné podmienky"). Ak ide o nedostatok procesnej podmienky, ktorý nemožno odstrániť, súd konanie zastaví. 13. Podľa § 61 CSP procesnú subjektivitu má ten, kto má spôsobilosť na práva a povinnosti, inak ten, komu ju zákon priznáva. 14. Podľa § 62 CSP ak strana nemá procesnú subjektivitu, súd konanie zastaví. 15. V predmetnom konaní je žalobcom označená spoločnosť GLOBSTAR INVEST LP so sídlom Suite 7014, Margaret Street 6, Newry, County Down BT 34 1DF, Northern Ireland, IČO: NL000773. Z úradne preloženého Osvedčenia o registrácii komanditnej spoločnosti vyplynulo, že spoločnosť GLOBSTAR INVEST LP bola podľa zákona o komanditných spoločnostiach z roku 1907 (Limited Partnership Act 1907) zaregistrovaná ako komanditná spoločnosť (Limited Partnership). Osvedčenie o registrácii vydal Register obchodných spoločností pre Severné Írsko dňa 28.08.2020. Postavenie komanditnej spoločnosti upravuje Zákon o komanditných spoločnostiach z roku 1907 (zákon o komanditnej
spoločnosti z roku 1907) ako aj zákon o obchodných združeniach z roku 1890 (zákon o spoločenstve z roku 1890). 16. Spoločný konzultačný dokument Právnej komisie a Škótskej právnej komisie k reforme zákona o obchodných združeniach (Partnership Act 1890) uvádza, že v rámci Spojeného kráľovstva existujú rozdiely medzi anglickým a škótskym právom týkajúce sa obchodného združenia, pričom hlavný rozdiel sa týka oddelenej právnej subjektivity; anglické právo nerozoznáva obchodné združenie ako samostatný subjekt, následkom toho firma v Anglicku a Walese nemôže nadobudnúť práva ani prevziať záväzky. V Škótsku je firma právnická osoba odlišná od spoločníkov, z ktorých pozostáva; firma môže vlastniť majetok, mať práva a záväzky. Obdobne definuje obchodné združenia aj dokument Reforma práva o komanditných spoločnostiach vyhotovený dňa 30.04.2018 Ministerstvom obchodu, energetiky a priemyselnej stratégie, ktorý v bode 30 uvádza, že v Škótsku je firma právnickou osobou odlišnou od obchodných partnerov. Tento rozdiel znamená, že škótske obchodné združenie môže vlastniť majetok, mať práva a preberať záväzky, môže žalovať a byť žalovaný a môže byť obchodným partnerom v inom obchodnom združení alebo členom iného subjektu. Za dlhy a záväzky, ktoré vznikli v jeho mene, je primárne zodpovedná firma a nie jej obchodní partneri. Naopak, v Anglicku, Walese a Severnom Írsku nie je obchodné združenie subjektom oddeleným od svojich obchodných partnerov. 17. Na základe vyššie uvedených skutočností a s poukazom na vyššie citované zákonné ustanovenia vyplýva, že subjekt označený v žalobe ako žalobca nedisponuje podľa právneho poriadku, podľa ktorého bol založený, právnou subjektivitou, v dôsledku čoho nemá právnu subjektivitu ani podľa slovenského právneho poriadku, a teda ani procesnú subjektivitu. Nedostatok procesnej subjektivity je neodstrániteľným nedostatkom podmienky tohto konania, pre ktorý treba konanie v zmysle ustanovenia § 161 ods. 2 CSP zastaviť. K rovnakému záveru o neexistencii právnej subjektivity žalobcu dospel aj Okresný súd Trenčín v rozhodnutí zo dňa 9.9.2024 č.k. 37Cb/84/2023-265. 18. Vzhľadom k tomu, že konanie vo veci súd zastavil, v súlade s ust. § 335 ods. 1 CSP súčasne rozhodol aj o zrušení neodkladného opatrenia, ktoré bolo vo veci nariadené uznesením zo dňa 4.5.2022 č.k. 11C/11/2022-54, a to s účinnosťou od právoplatnosti tohto uznesenia. 19. Podľa ust. § 257 CSP, výnimočne súd neprizná náhradu trov konania, ak existujú dôvody hodné osobitného zreteľa. Súd žalovanému náhradu trov konania voči žalobcovi v zmysle ust. § 256 ods. 1 CSP nepriznal, nakoľko má za to, že sú tu dôvody hodné osobitného zreteľa spočívajúce v tom, že žalobca je subjekt bez právnej subjektivity, a preto žalovanému nemožno voči žalobcovi náhradu trov konania priznať. Poučenie: Proti tomuto rozhodnutiu možno podať odvolanie v lehote 15 dní odo dňa jeho doručenia v dvoch vyhotoveniach na Okresný súd Prievidza. O odvolaní rozhoduje Krajský súd Trenčín. V odvolaní sa musí popri všeobecných náležitostiach podania (ktorému súdu je určené, kto ho robí, ktorej veci sa týka, čo sa ním sleduje, podpis) uviesť, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno zdôvodniť len skutočnosťami podľa § 365 ods. 1, 2 CSP.

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2024:3822201510.7 (dáta aktuálne k 10. 11. 2026). Záväzné je znenie zverejnené súdom.




